ออมสินเปิดให้บริการสาขาในห้าง
ธนาคารออมสิน เปิดให้บริการ สาขาในห้างตั้งแต่ 21 พ.ค. ที่ผ่านมา
22 พ.ค. 2553

ธนาคารออมสิน เปิดให้บริการ สาขาในห้างตั้งแต่ 21 พ.ค. ที่ผ่านมา 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารออมสินเปิดให้บริการสาขาที่ตั้งอยู่ในห้างสรรพสินค้า  ตั้งแต่วันที่ 21 พฤษภาคมที่ผ่านมา  ได้แก่ สาขาเดอะมอลล์บางแค, สาขาเดอะมอลล์บางกะปิ, สาขาไอที สแควร์, สาขาเมเจอร์ รังสิต, สาขาฟิวเจอร์พาร์ค รังสิต, สาขาแฟชั่น ไอแลนด์, สาขาสายใต้ใหม่, สาขาอยุธยา พาร์ค  สาขาเซ็นทรัล ชลบุรี  และสาขา เจ เจ มอลล์ สำหรับลูกค้าสินเชื่อทุกประเภทของธนาคารที่ครบกำหนดชำระหนี้ในช่วงเวลาที่ธนาคารปิดให้บริการตามประกาศของธนาคารแห่งประเทศไทย  สามารถชำระหนี้ได้ในจันทร์ที่ 24 พฤษภาคมนี้   ซึ่งธนาคารเปิดให้บริการตามปกติ โดยไม่ถือว่าเป็นการผิดนัดแต่อย่างใด
ผู้อำนวยการธนาคารออมสิน  กล่าวเพิ่มเติมว่า นอกจากนี้  ธนาคารออมสินยังได้มีมาตรการช่วยเหลือ และบรรเทาความเดือดร้อนแก่ลูกค้าของธนาคารที่อยู่ในพื้นที่เสี่ยงภัย และหรือผู้ประกอบการ ผู้มีรายได้เกี่ยวข้องที่ได้รับผลกระทบจากเหตุการณ์ดังกล่าว โดยลูกค้าสินเชื่อเคหะสามารถขอกู้เพิ่มได้ไม่เกิน 200,000 บาท อัตราดอกเบี้ยคงที่ ร้อยละ 3.50  ต่อปี  สำหรับลูกค้าเงินฝากสามารถขอกู้เงินได้ไม่เกิน 50,000  บาท อัตราดอกเบี้ยร้อยละ 4.50  ต่อปี เป็นระยะเวลา 1 ปี  สำหรับลูกค้าสินเชื่อทุกประเภทของธนาคารที่อยู่ในพื้นที่เสี่ยงโดยตรง นั้น ธนาคารได้พิจารณาผ่อนผันพักชำระเงินต้น และดอกเบี้ยไม่เกิน 1 ปี  ส่วนลูกค้าที่ได้รับผลกระทบทั่วไป ธนาคารผ่อนผันพักชำระเงินต้น และ ดอกเบี้ยให้ไม่เกิน 6  เดือนโดยไม่คิดเบี้ยปรับ และจะพิจารณาปรับลดอัตราดอกเบี้ยให้ต่อไป